Gester Morge hömmer do spontan (ond em Wätter entsprächend) entschede, i weli Rechtig dases söug go. Mer si do di chorz Tagesetappe vo öppe 150 km am Vormittag gfahre ond do gäg de Mettag in Waitomo Caves acho. För dä Ort hömmer ou e heisse Tipp öbercho, de Night Abseil i Glowwormcave z mache, was mer do ou buechet hei. Am 5i esches do losgange. Ufgrond vo de Off-Season si de Philipp ond ech  eleige met eme Guide gse ond hei üs uf de Wäg zo de Höhli gmacht. Vor Ort hömmer do d Chlädersache, de Overall ond di wiisse Stefu gfasst ond üs för s Abseile id Höhli parat gmacht. Z drette hömmer üs do langsam zwösche zwe Föuswänd 50m dör s Loch abgseilet ond während em abseile d Natur om üs ome beobachtet. Scho rächt idröcklech, was i dem Donkle so omechrüücht ond omeschliicht. Wommer onde acho si, hömmer weder dör Leitere mösse di 50m ufechlädere. I de Zwöscheziit esches scho donku gse, ond mer hei üses  Abseil nomau gmacht, dasmau natürlech entspannter.   Dos donku gse esch, esches natürlech i de Höhli no vöu donkler gseh ond de hömmer d Glüewörmli gse. Nei, ned eis ode zwöi - es si so vöu gse wi Stärne am Hemmu. S esch sehr speziell so im Donkle ond met de lüüchtige Pönkt ond s Wasser wommer ghört hei plätschere - onbeschriiblech ond totau cool.